“Em i Bikpela Wok Tru”
EM TAIM bilong mekim bikpela miting long Jerusalem. King Devit i bin singautim olgeta prins, ol ofisa bilong haus king, na ol man i gat biknem. Ol i amamas tru long harim wanpela spesel toksave: Jehova i givim wok long Solomon, pikinini bilong Devit, long wokim wanpela traipela haus bilong lotuim God tru. God i toksave long King Devit long plen bilong dispela haus, na Devit i toksave long Solomon. Devit i tok: “Dispela wok bilong wokim haus bilong God, Bikpela, em i no isi olsem wok bilong wokim haus king bilong ol man. Nogat. Em i bikpela wok tru.”—1 Sto. 28:1, 2, 6, 11, 12; 29:1.
Bihain, Devit i askim olsem: “Nau, husat long yupela i laik givim samting bilong en olsem ofa long Bikpela?” (1 Sto. 29:5) Sapos yu stap long dispela taim, bai yu mekim wanem? Yu bai amamas long sapotim dispela bikpela wok? Lain Israel i redi long mekim wok. Tru tumas, “ol i bel kirap long givim planti gutpela samting, na ol i amamas moa yet.”—1 Sto. 29:9.
Planti handret yia bihain, Jehova i kamapim samting we i gutpela moa na i winim tru tempel. Em i kamapim tempel long sait bilong bilip, na dispela i opim rot long ol manmeri i ken bilip long ofa bilong Jisas na lotuim God. (Hib. 9:11, 12) Long nau, Jehova i yusim wanem rot long helpim ol manmeri long kamap wanbel wantaim em? Em i yusim wok bilong yumi long kamapim ol disaipel. (Mat. 28:19, 20) Dispela wok i opim rot na olgeta yia planti milion manmeri i mekim Baibel stadi, planti tausen disaipel i kisim baptais, na planti handret nupela kongrigesen i kamap.
Planti manmeri moa i kamap disaipel, olsem na yumi nidim planti moa buk na nius bilong Baibel, ol Haus Kingdom, na ol ples bilong mekim ol kibung. Ating yu wanbel long tok olsem wok bilong yumi long autim gutnius em i bikpela wok tru na em i givim bikpela amamas long yumi!—Mat. 24:14.
Ol manmeri bilong God i laikim tru God na ol narapela, na ol i luksave olsem taim i sot nau long autim tok bilong God, olsem na dispela i kirapim ol long givim sampela samting long laik bilong ol yet “olsem ofa” long Jehova. Yumi kisim bikpela amamas taim yumi givim ol nambawan gutpela samting long Jehova “olsem ofa,” na ol brata i yusim ol dispela samting long sapotim wok we i winim tru olgeta narapela wok ol man i mekim!—Snd. 3:9.
tpi_Latn tpi_Latn tpi_Latn tpi_Latn tpi_Latn tpi_Latn